PROJEKTS

LATVIJAS REPUBLIKAS MINISTRU KABINETS

2014. gada \_\_\_.\_\_\_\_\_\_\_\_ Noteikumi Nr. \_\_\_\_\_\_

Rīgā (prot. Nr. \_\_\_ §\_\_\_\_)

**Hidrotehnisko un meliorācijas būvju būvnoteikumi**

Izdoti saskaņā ar Būvniecības likuma

5. panta pirmās daļas 2. punktu

**1. Vispārīgie jautājumi**

1. Noteikumi nosaka:

1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus;

1.2. būvniecības procesam nepieciešamos dokumentus un to saturu;

1.3. būvatļaujā un paskaidrojuma rakstā iekļaujamos nosacījumus;

1.4. gadījumus, kad nepieciešama sabiedrības informēšana par būvniecības ieceri, un šādas informēšanas kārtību;

1.5. atkāpju saskaņošanas kārtību;

1.6. būvprojekta ekspertīzes apjomu;

1.7. par būvniecības procesa kontroli un tiesiskumu atbildīgo institūciju;

1.8. būves konservācijas kārtību;

1.9. būves novietojuma uzmērījumu veikšanas kārtību un kārtību, kādā būve pieņemama ekspluatācijā;

1.10. būvdarbu garantijas termiņus pēc būves pieņemšanas ekspluatācijā.

2. Noteikumi attiecas uz hidrotehniskajām un meliorācijas būvēm (turpmāk – būve), izņemot uz ostu, jūras un enerģijas ražošanas ar jaudu virs 2 MW hidrotehniskajām būvēm. Hidrotehnisko un meliorācijas ēku projektēšanai un būvdarbiem, piemēro šos noteikumus vispārīgajos būvnoteikumos noteiktajā gadījumā.

3. Noteikumos lietoti šādi termini:

3.1. **būves atjaunošana** – hidrotehniskās un meliorācijas būves vai tās daļas atjaunošana, nemainot iepriekš projektētos parametrus, lai uzlabotu meliorētās zemes vai apkārtējās teritorijas ūdens režīmu, hidrotehniskās un meliorācijas būves vai tās daļas darbību;

3.2. **būves pārbūve** – hidrotehniskās un meliorācijas būves vai tās daļas pārbūve, kas saistīta ar iepriekš projektēto parametru maiņu, ar meliorētās vai ietekmētās zemes platības maiņu, ar citu meliorācijas sistēmu pievienošanu vai hidrotehniskās un meliorācijas būves vai tās daļas funkciju maiņu.

4. Par šajos noteikumos noteikto inženierbūvju būvniecības (turpmāk – būvniecība) procesa kontroli un tiesiskumu attiecīgajā administratīvajā teritorijā ir atbildīga būvvalde, bet Būvniecības likuma 6.1 panta pirmās daļas 1. punktā minētajos gadījumos par būvdarbu valsts kontroli un tiesiskumu – Būvniecības valsts kontroles birojs (turpmāk – birojs).

5. Persona ir tiesīga šajos noteikumos noteiktos dokumentus iesniegt būvvaldē vai birojā elektroniskā dokumentu veidā, ja dokuments sagatavots atbilstoši elektronisko dokumentu noformēšanai normatīvajos aktos noteiktajām prasībām.

6. Būvniecības ieceres dokumentāciju par plānoto būvniecību iesniedz tajā būvvaldē, kura atbild par šo administratīvo teritoriju. Ja būvniecība plānota vairāku pašvaldību administratīvajās teritorijās, būvniecības ieceres dokumentāciju iesniedz:

6.1. visās būvvaldēs, kur plānota būvniecība, un būvniecības process no ieceres līdz pieņemšanai ekspluatācijā katrā noris atsevišķi;

6.2. tās pašvaldības būvvaldē, kurai deleģēta atsevišķu uzdevumu izpilde būvniecības procesa ietvaros.

7. Būvju būvniecībā īpaši aizsargājamās dabas teritorijās ievēro īpaši aizsargājamo dabas teritoriju aizsardzību un izmantošanu regulējošajos normatīvajos aktos noteiktos ierobežojumus

8. Ja meliorācijas sistēmas atjaunošanas būvprojektā plānota meliorācijas sistēmas atsevišķu būvju (caurtekas, kājnieku laipas (gājēju laipas), nosēdbaseini, u.c.) pārbūve, kas nerada ūdens režīma izmaiņas, tad meliorācijas sistēmas atjaunošanas projekts nav atzīstams par visas meliorācijas sistēmas pārbūvi.

9. Paskaidrojuma raksts (1. pielikums) vai būvniecības iesniegums (2. pielikums) (turpmāk kopā – būvniecības ieceres iesniegums) nav nepieciešams, ja pasūtītājs veic avāriju novēršanas vai to seku likvidēšanas darbus objektā, kuram ir noteikta ekspluatācijas vai drošības aizsargjosla.

10. Ja pirmās grupas būves būvniecību pilnīgi vai daļēji finansē starptautiskās finanšu institūcijas, Eiropas Savienība vai valsts, tad būvniecība notiek atbilstoši otrās grupas būves būvniecības kārtībai.

**2. Būvniecības ierosināšana un nepieciešamie dokumenti**

**2.1. Būvniecības ieceres dokumentācijas sagatavošana**

11. Būvniecības ierosinātājs vienojas ar būvprojekta izstrādātāju atbilstošā būvprojektēšanas jomāpar attiecīgajai būvniecības iecerei nepieciešamās dokumentācijas izstrādi. Atbilstoši plānotajai būvniecības iecerei un paredzētajam būvniecības veidam aizpilda vienu no būvniecības ieceres iesniegumiem.

12. Būvniecības ieceres dokumentāciju izstrādā atbilstoši normatīvajiem aktiem un attiecīgās pašvaldības teritorijas attīstības plānošanas dokumentiem, ievērojot Būvniecības likumā noteiktos būvniecības principus.

13. Būvprojekta izstrādātājs, būvspeciālists vai būvkomersants pie būvniecības ieceres dokumentāciju izstrādes var pieaicināt citus būvspeciālistus. Pieaicinātie būvspeciālisti paraksta to izstrādāto būvniecības ieceres dokumentāciju un, ja izstrādāta paskaidrojuma raksta dokumentācija, apliecinājumu par izstrādātā paskaidrojuma raksta atbilstību normatīvo aktu un saņemto tehnisko un īpašo noteikumu prasībām.

14. Būvniecības ieceres dokumentāciju izstrādā trīs eksemplāros, bet Būvniecības likuma 6.1 panta pirmās daļas 1. punktā minētajos gadījumos – četros oriģinālos eksemplāros. Viens eksemplārs tiek glabāts būvvaldē, viens eksemplārs – birojā, pa vienam eksemplāram pie būvniecības ierosinātāja un būvprojekta izstrādātāja. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

**2.2. Būvniecības ieceres dokumentācija**

15. Atkarībā no vispārīgajos būvnoteikumos noteiktās būvju grupas un būvniecības veida, ievērojot šo noteikumu 9. un 20. punktā noteikto, būvniecības ierosinātājs iesniedz būvvaldē šādu būvniecības ieceres dokumentāciju:

15.1. paskaidrojuma raksta I. daļu un šo noteikumu 16. un 18. punktā noteiktos dokumentus pirmās grupas būves būvniecībai;

15.2. būvniecības iesniegumu un šo noteikumu 16. punktā notiektos dokumentus un 19. punktā noteikto dokumentu kopumu (turpmāk – būvprojekts minimālā sastāvā) otrās vai trešās grupas būves būvniecībai.

16. Persona, ierosinot jebkura veida būvniecību, būvniecības ieceres iesniegumam pievieno:

16.1. īpašuma, valdījuma vai lietojuma tiesību apliecinošus dokumentus;

16.2. būvniecības ierosinātāja pilnvaru, ja iesniegumu iesniedz pilnvarotā persona;

16.3. saskaņojumus atkarībā no būvniecības ieceres:

16.3.1. paskaidrojuma raksts ir saskaņojams ar zemes gabala īpašnieku, ja būvniecības ierosinātājs nav zemes gabala īpašnieks, un trešajām personām, kuru īpašuma vai lietošanas tiesības tiek skartas;

16.3.2. papildus Būvniecības likuma 15. panta pirmās daļas 2. punktā noteiktajam, būvprojektu minimālā sastāvā ir saskaņojams ar trešajām personām, kuru īpašuma vai lietošanas tiesības tiek skartas;

16.4. citus dokumentus, atļaujas vai saskaņojumus, ja to nosaka normatīvie akti.

17. Personas saskaņojumu noformē uz būvprojekta minimālā sastāva situācijas plāna, paskaidrojuma raksta novietnes plāna vai kā atsevišķu vienošanos tā, lai no tās izrietētu nepārprotama personas piekrišana būvniecības iecerei.

18. Ierosinot pirmās grupas būves jaunu būvniecību, atjaunošanu, nojaukšanu, novietošanu vai pārbūvi, būvniecības ierosinātājs paskaidrojuma raksta I. daļai pievieno:

18.1. tehniskos vai īpašos noteikumus, ja to nosaka normatīvie akti;

18.2. paredzētās būvdarbu veikšanas vietas fotofiksācijas;

18.3. zemes robežu plānu vai derīgu topogrāfisko plānu mērogā 1:500;

18.4. zemes īpašuma meliorācijas pases vai meliorācijas kadastra datu izkopējumu ar iezīmētām būvju atrašanās vietām un pierakstītiem galvenajiem parametriem (garums, platums, dziļums un citi parametri), ja būvniecības ieceri paredzēts realizēt meliorētā zemē;

18.5. novietnes plānu atbilstošā vizuāli uztveramā mērogā (M 1:500; M 1:1000; M 1:2000; M 1:5000), kurā norādīts paredzētās vai nojaucamās būves novietojums zemes gabalā un tās galvenie parametri (garums, platums, dziļums un citi parametri), uz derīga topogrāfiskā plāna pilsētās un ciemos, bet ārpus pilsētām un ciemiem uz zemes robežu plāna;

18.6. nojaukšanas gadījumā skaidrojošu aprakstu par būvniecībā radušos atkritumu apsaimniekošanu, to plānoto apjomu un pārstrādes vai apglabāšanas vietu.

19. Ierosinot otrās vai trešās grupas būves jaunu būvniecību, atjaunošanu, nojaukšanu, novietošanu vai pārbūvi, būvniecības ierosinātājs būvniecības iesniegumam pievieno būvprojektu minimālā sastāvā, kurš sastāv no:

19.1. skaidrojošu apraksta, kurā norādīta informācija par:

19.1.1. nekustamo īpašumu, kurā paredzēts realizēt būvniecības ieceri:

19.1.1.1. zemes vienības kadastra apzīmējumu;

19.1.1.2. būves kadastra apzīmējums, ja tai tāds piešķirts;

19.1.1.3. īpašnieks;

19.1.2. plānoto būvniecības veidu;

19.1.3. plānoto būvdarbu apjomu un veikšanas metodi;

19.1.4. plānoto būvniecības atkritumu apjomu un veidu;

19.1.5. plānotos vides pieejamības risinājumus, ja attiecīgā veida būvēm atbilstoši normatīvajiem aktiem ir nodrošināma vides pieejamība;

19.1.6. plānotos aizsargājamos kultūras pieminekļu un to kultūrvēsturiskās vides pārveidojumus, ja būvniecības ieceri paredzēts realizēt kultūras pieminekļa aizsargjoslā;

19.2. tehniskajiem vai īpašos noteikumiem, ja to nosaka normatīvie akti un tie saņemti iepriekš;

19.3. dokumentiem saskaņā ar tehniskajiem vai īpašajiem noteikumiem;

19.4. būves tehniskās apsekošanas atzinuma (3. pielikums), ja paredzēta meliorācijas sistēmas atjaunošana vai pārbūve;

19.5. zemes robežu plāna vai derīgu topogrāfisko plāna mērogā 1:500;

19.6. situācijas plāna atbilstošā vizuāli uztveramā mērogā (M 1:500; M 1:1000; M 1:2000; M 1:5000), kurā norādīts paredzētās vai nojaucamās būves novietojums zemes gabalā un tās galvenie parametri (garums, platums, dziļums), uz derīga topogrāfiskā plāna pilsētās un ciemos, bet ārpus pilsētām un ciemiem uz zemes robežu plāna;

19.7. zemes īpašuma meliorācijas pases vai meliorācijas kadastra datu izkopējuma ar iezīmētām būvju atrašanās vietām un pierakstītiem galvenajiem parametriem (garums, platums, dziļums), ja būvniecības ieceri paredzēts realizēt meliorētā zemē;

19.8. raksturīgiem būvju griezumiem ar augstuma atzīmēm vai garenprofiliem, izņemot būves atjaunošanas vai nojaukšanas gadījumā;

19.9. labiekārtošanas risinājuma plāna, ja ir paredzēts labiekārtojums;

19.10. transporta un gājēju kustības organizēšanas apraksta, ja būvniecības ieceri vai tās daļu ir paredzēts realizēt ceļu zemes nodalījuma joslā vai ielu sarkano līniju robežās;

19.11. būvizstrādājuma tehniskās dokumentācijas, ja ir paredzēta būves novietošana;

19.12. rasējumiem, norādot būves kārtu robežas un secību, un papildus skaidrojoša apraksta, ja pieņemšana ekspluatācijā ir paredzēta pa būves kārtām;

19.13. informācijas par konkrētas Eiropas Savienības dalībvalsts normatīvo regulējuma piemērošanu, ja paredzēta būvprojekta izstrāde, piemērojot Eiropas Savienības dalībvalstu nacionālo standartu un būvnormatīvu tehniskās prasības.

20. Ja pašvaldība ir pieņēmusi lēmumu par ekspluatācijā pieņemtas būves konservāciju, būvniecības ierosinātājs iesniedz būvvaldē:

20.1. aizpildītu paskaidrojuma raksta būves konservācijai I. daļu (4. pielikums);

20.2. būves konservācijas darbu veikšanas projektu, kurš sastāv no:

20.2.1. skaidrojoša apraksta par konservācijas veikšanu;

20.2.2 nepieciešamo konservācijas darbu saraksta;

20.2.3 risinājumiem būvkonstrukciju noturības zudumu un būves elementu turpmākās bojāšanās novēršanai;

20.2.4 risinājumiem bīstamības cilvēku dzīvībai un veselībai vai videi novēršanai;

20.3. kultūrvēsturiskās inventarizācijas aktu, ja būve ir kultūras piemineklis;

20.4. darbu organizēšanas projektu, ja pašvaldība lēmumā par būves konservācija to ir norādījusi;

20.5. citus dokumentus, kas raksturo būvi un nepieciešami lēmuma pieņemšanai.

**3. Būvniecības ieceres izskatīšana**

21. Paskaidrojuma raksta būves konservācijai I. daļu un 20. punktā minētos dokumentus iesniedz būvvaldē pašvaldības lēmumā norādītajā termiņā.

22. Saņemot būvniecības ieceres iesniegumu un šajos noteikumos noteiktos dokumentus, būvvalde Būvniecības likuma 12. panta ceturtajā daļā noteiktajos termiņos izskata būvniecības ieceres atbilstību normatīvajiem aktiem un pieņem lēmumu atbilstoši Būvniecības likuma 14. panta trešajai daļai.

23. Būvvalde, pieņemot lēmumu par būvniecības ieceres akceptu saskaņā ar Būvniecības likuma 14. panta trešās daļas 1. punktu, izdod būvatļauju (5. pielikums).

24. Būvvalde, pieņemot lēmumu par būvniecības ieceres akceptu, saskaņā ar Būvniecības likuma 14. panta trešās daļas 3. punktu, par to veic atzīmi paskaidrojuma rakstā vai paskaidrojuma rakstā būves konservācijai.

25. Pēc būvvaldes atzīmes veikšanas paskaidrojuma rakstā vai paskaidrojuma rakstā būves konservācijai būvniecības ierosinātājam jāsniedz informācija par būvdarbu veicēju. Informāciju par būvdarbu veicēju var sniegt vienlaicīgi ar būvniecības ieceres iesniegšanu būvvaldē lēmuma pieņemšanai.

**4. Paskaidrojuma rakstā un būvatļaujā iekļaujamie nosacījumi**

26. Paskaidrojuma rakstā vai paskaidrojuma rakstā būves konservācijai iekļauj būvdarbu uzsākšanas nosacījumu, ietverot prasību par informācijas sniegšanu par būvdarbu veicēju.

27. Būvatļaujā iekļauj:

27.1. projektēšanas nosacījumus, ietverot:

27.1.1. būvvaldē iesniedzamās būvprojekta daļas un citas prasības būvprojekta detalizācijai atbilstoši pašvaldības apbūves noteikumiem;

27.1.2. prasības par tehnisko vai īpašo noteikumu saņemšanu no valsts un pašvaldību institūcijām;

27.1.3. prasības par tehnisko noteikumu saņemšanu inženiertīklu pieslēgumiem (atslēgumiem) un to šķērsojumiem;

27.1.4. prasības par vides pieejamību, ja inženierbūvei tās nodrošināmas atbilstoši normatīvajiem aktiem;

27.1.5. prasības par kultūras pieminekļu aizsardzību;

27.1.6. prasības par būvprojekta risinājumu saskaņošanu ar zemes gabala īpašnieku vai tiesisko valdītāju, ja šādas tiesības pielīgtas;

27.1.7. normatīvajos aktos noteiktajos gadījumos prasības par citiem dokumentiem, atļaujām vai saskaņojumiem;

27.1.8. citas prasības atbilstoši teritorijas plānojumam, lokālplānojumam vai detālplānojumam (ja tāds ir izstrādāts);

27.2. būvdarbu uzsākšanas nosacījumus, ietverot prasības par:

27.2.1. iesniedzamajiem dokumentiem atbildīgajiem būvspeciālistiem (saistību raksti, autoruzraudzības līgums);

27.2.2. reģistrēšanai iesniedzamajiem dokumentiem inženierbūves būvdarbu procesu fiksēšanai (būvdarbu žurnāls, autoruzraudzības žurnāls, būvuzraudzības plāns);

27.2.3. iesniedzamajiem dokumentiem par civiltiesiskās atbildības apdrošināšanu (būvdarbu veicēja un atbildīgo būvspeciālistu apdrošināšanas polises);

27.4. termiņus būvatļaujas nosacījumu izpildei.

28. Būvatļaujā iekļautie nosacījumi būvdarbu uzsākšanai izpildāmi divu gadu laikā no atzīmes veikšanas būvatļaujā par projektēšanas nosacījumu izpildi.

**5. Sabiedrības informēšana**

29. Par saņemto būvatļauju, pasūtītājs informē sabiedrību Būvniecības likuma 14. panta septītajā daļas noteiktajā termiņā, izvietojot būvtāfeli (ne mazāku kā A1 formātā un no izturīga materiāla) zemes gabalā, kurā atļauta būvniecība, ja paredzēta trešās grupas būves būvniecība.

30. Būvtāfeli novieto uz laiku, kas nav īsāks par būvatļaujas apstrīdēšanas laiku.

31. Būvtāfeli pilsētās un ciemos novieto vērstu pret publisku vietu, bet ārpus pilsētām un ciemiem – vērstu pret autoceļu, un tajā norāda šādas ziņas:

31.1. būvniecības iecere (būvniecības veids un adrese);

31.2. pasūtītājs (fiziskās personas vārds, uzvārds vai juridiskās personas nosaukums, adrese, reģistrācijas numurs);

31.3. būvprojekta minimālā sastāvā izstrādātājs (fiziskās personas vārds, uzvārds, sertifikāta Nr. vai juridiskās personas nosaukums, adrese, reģistrācijas numurs);

31.4. būvniecības ieceres plāns ar inženierbūves novietni;

31.5. informāciju par būvatļaujas spēkā stāšanās laiku, lēmuma pieņemšanas datumu un numuru.

**6. Projektēšana**

**6.1. Būvprojekta izstrādāšana un tā saturs**

32. Saņemot būvatļauju, pasūtītājs organizē būvatļaujas projektēšanas nosacījumu izpildi. Nepieciešamos tehniskos vai īpašos noteikumos pieprasa attiecīgajām institūcijām, ja tie nav saņemti, izstrādājot būvprojektu minimālā sastāvā.

33. Pirms būvprojekta izstrādāšanas pasūtītājs un būvprojekta izstrādātājs sastāda un paraksta projektēšanas uzdevumu, kuru pievieno būvprojekta dokumentācijai. Projektēšanas uzdevumā norāda:

33.1. paredzētās būves lietošanas veidu, teritorijas plānojuma un inženiertīkla pieslēgumu prasības;

33.2. būvprojekta sevišķu detalizāciju – būves pieņemšanu ekspluatācijā pa kārtām, vēlamās būvkonstrukcijas vai tehnoloģijas, detaļu rasējumus, tāmju izstrādāšanu, ja nepieciešams;

33.3. prasības būves nojaukšanas būvprojektam, ja paredzēta nojaukšana.

34. Būvprojektu izstrādā latviešu valodā. Pēc pasūtītāja vēlēšanās būvprojekta tekstuālo daļu var tulkot svešvalodā. Svešvalodā izstrādātā būvprojekta tekstuālā daļa tulkojama latviešu valodā.

35. Būvprojekta izstrādātājs izstrādā būvprojektu tādā apjomā kāds ir noteikts šajos noteikumos un nepieciešams būvniecības ieceres realizācijai, kā arī norādīts būvatļaujā un projektēšanas uzdevumā.

36.Saskaņojot ar būvvaldi, būvprojektu var izstrādāt, piemērojot Eiropas Savienības dalībvalstu nacionālo standartu un būvnormatīvu tehniskās prasības.  Nav pieļaujama vienlaikus vairāku Eiropas Savienības dalībvalstu nacionālo standartu vai būvnormatīvu piemērošana viena konstruktīvā elementa vai vienas inženiertehniskās sistēmas projektēšanā viena objekta būvprojektā.

37. Būvprojektu, kuru izstrādi un īstenošanu Latvijas Republikas teritorijā vismaz 40% apmērā finansē starptautiskās finanšu institūcijas, Eiropas savienība vai tās dalībvalstis (ja attiecīgās investīcijas nav jāatmaksā), var izstrādāt, piemērojot investētāja būvnormatīvus, ja tie nav pretrunā ar Eiropas standartizācijas organizācijas standartiem. Uz minēto būvprojektu un to īstenošanu attiecas pārējās [Būvniecības likumā](http://likumi.lv/doc.php?id=36531) un šajos noteikumos noteiktās prasības. Piemērojot investētāja būvnormatīvus, tie nedrīkst pazemināt nacionālajos normatīvajos aktos būvei noteiktās būtiskās prasības.

38. Būvprojektus, atskaitot lineāru būvju atjaunošanai vai pārbūvei, izstrādā uz topogrāfiskā plāna. Lineāru būvju atjaunošanas vai pārbūves būvprojektus izstrādā uz būves uzmērījuma plāna.

39. Būvprojektu, izņemot nojaukšanasbūvprojektu, izstrādājami šādā mērogā:

39.1. lauksaimniecībā izmantojamās zemes nosusināšanai ar grāvjiem vai drenāžu vai apūdeņošanai – M 1:2000;

39.2. meža zemes nosusināšanai ar grāvjiem – M 1:5000;

39.3. ūdensteču regulēšanai, ūdensnoteku vai novadgrāvju rakšanai, aizsargdambjiem – M 1:2000 vai M 1:5000;

39.4. raktiem dīķiem – M 1:500, M 1:1000 vai M 1:2000;

39.5. aizsprostiem, novadbūvēm, sūkņu stacijām un citām hidrotehniskajām būvēm – M 1:500.

40. Būvprojekta tehnisko risinājumu pamatošanai ievāc informāciju par agrāk veiktajiem inženierizpētes darbiem un nepieciešamības gadījumā izpilda ģeotehniskās, hidromelioratīvās un hidrometeoroloģiskās izpētes darbus un pastāvošo būvju uzmērījumus.

41. Būvprojektam, izņemot būves nojaukšanas būvprojektam, ir šādas sastāvdaļas:

41.1. projektēšanas uzdevums;

41.2. būvatļauja;

41.3. saskaņojumu saraksts;

41.4. pamatrādītāji;

41.5. teksta daļa:

41.5.1. vispārīgās ziņas (agrāk izpildītie inženierizpētes darbi, būvprojekti un būvdarbi, informācija par būves kadastra apzīmējumu un klasifikāciju);

41.5.2. veiktās inženierizpētes atzinumi;

41.5.3. hidromelioratīvais raksturojums (liekā mitruma cēloņi, apūdeņošanas nepieciešamība, ūdensnotekas, esošā nosusināšanas vai apūdeņošanas tīkla stāvoklis, ūdens ieguves avots, augšņu tipi un grunts mehāniskā sastāva laboratorijas analīžu rezultāti);

41.5.4. inženierrisinājumi (apraksts un aprēķinu rezultāti būvkonstrukciju izvēlei),

41.5.5. arhitektūras risinājumi (plānojums, labiekārtojums, apstādījumi);

41.5.6. vides aizsasardzības pasākumi;

41.5.7. būvju uzturēšana un ekspluatācija;

41.5.8. būvdarbu organizēšana;:

41.6. darbu apjomi (darbu apjomu aprēķini, darbu apjomu kopsavilkums);

41.7. būvizstrādājumu specifikācija;

41.8. sarakste un dokumentācija (tehniskie noteikumi, saskaņojumi u.c.);

41.9. rasējumi un grafiskā daļa:

41.9.1. pārskata plāns (M 1:10 000 – 50 000).

41.9.2. būvprojekta plāns (atbilstoši šo noteikumu 39. punkta nosacījumiem);

41.9.3. garenprofili;

41.9.4. šķērsprofili;

41.9.5. būvju rasējumi (plāns, griezumi, detaļzīmējumi);

41.9.6. savietotais projektējamo inženiertīklu plāns uz topogrāfiskā plāna mērogā 1:500, ja tiek projektēti inženiertīkli;

41.9.7. būvdarbu organizēšanas plāns, ja neizstrādā darbu organizēšanas projektu;

41.10. darbu organizēšanas projekts trešās grupas būvniecības gadījumā vai otrās grupas būvēm, ja to pieprasa būvvalde.

42. Nojaukšanasbūvprojektam ir šāds saturs:

42.1. vispārīgā daļa:

42.1.1. būvprojektēšanas uzsākšanai nepieciešamie dokumenti un materiāli;

42.1.2. zemes vienības inženierizpētes materiāli vispārīgajos būvnoteikumos noteiktajos gadījumos;

42.1.3. skaidrojošs apraksts, kurā norāda būves kadastra apzīmējumu, ja tai tāds ir piešķirts, vispārīgu informācija par būves tehniskajiem rādītājiem un lietošanas veidu atbilstoši būvju klasifikācijai (norādot klasifikācijas četrciparu kodu), kā arī informāciju par būvniecībā radušos atkritumu apsaimniekošanu, to plānoto apjomu un pārstrādes vai apglabāšanas vietu;

42.1.4. tehniskie vai īpašie noteikumi;

42.1.5. atļaujas un saskaņojumi;

42.1.6. teritorijas sadaļa:

42.1.6.1. būvprojekta plāna atbilstošā vizuāli uztveramā mērogā (M 1:1000; M 1:2000; M 1:5000);

42.1.6.2. savietotais demontējamo inženiertīklu plāns uz topogrāfiskā plāna mērogā 1:500, ja tiek demontēti inženiertīkli;

42.2. būvdarbu organizēšanas plāns.

43. Publisko tiesību juridiskās personas, Eiropas Savienības politiku instrumentu vai citas ārvalstu finanšu palīdzības līdzekļiem finansētai otrās vai trešās grupas būvei vai, ja projektēšanas uzdevumā noteikts, ka izstrādājama būvprojekta ekonomiskā daļa, papildus būvprojektā ietver būvdarbu izmaksu tāmi.

44. Būvprojekta vadītājs uz būvprojekta titullapas un būvprojekta plāna paraksta apliecinājumu par to, ka būvprojektā ir iekļautas un izstrādātas visas nepieciešamās daļas atbilstoši būvatļaujā ietvertajiem nosacījumiem (6. pielikums).

45. Būvprojekta daļas vadītājs uz attiecīgās būvprojekta daļas galvenās rasējuma lapas (vispārīgo rādītāju lapas) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu, kā arī tehnisko vai īpašo noteikumu prasībām (6. pielikums). Ja būvprojektu izstrādā, piemērojot Eiropas Savienības dalībvalstu nacionālo standartu un būvnormatīvu tehniskās prasības, būvprojekta daļas vadītājs uz attiecīgās būvprojekta daļas galvenās rasējuma lapas (vispārīgie rādītāji) paraksta apliecinājumu par būvprojekta daļas risinājumu atbilstību Latvijas būvnormatīvu un citu normatīvo aktu un Eiropas Savienības dalībvalstu nacionālo standartu un būvnormatīvu tehniskajām, kā arī tehnisko vai īpašo noteikumu prasībām (6. pielikums). Būvprojekta visu daļu vispārīgo rādītāju lapas paraksta būvprojekta vadītājs.

46. Atsevišķas teksta sadaļas, tehnisko risinājumu rasējumu un grafiskās daļas izstrādātājs paraksta katru izstrādāto lapu vai teksta sadaļu. Ja izstrādātājam nav attiecīgā sertifikāta, rasējuma vai grafiskās lapas paraksta arī attiecīgās daļas vai būvprojekta vadītājs, kas tās pārbaudījis.

**6.2. Darbu organizēšanas projekta saturs**

47. Darbu organizēšanas projektu izstrādā visam būvdarbu apjomam (būvprojektam) un tam ir šāds ieteicamais saturs:

48.1. skaidrojošs apraksts;

48.2. būvdarbu kalendārais plāns, ja pieprasa pasūtītājs;

48.3. būvdarbu plāns;

48.4. transporta un gājēju kustības organizācijas shēma, ja būvniecības ieceri vai tās daļu ir paredzēts realizēt ceļu zemes nodalījuma joslā vai ielu sarkano līniju robežās;

48.5. darba aizsardzības plāns.

49. Ja būvniecības process paredzēts arī ārpus būvlaukuma, sastāda situācijas plānu, kurā norāda visus materiāltehniskās apgādes un palīgražošanas objektus, atbērtnes un būvmateriālu piegādes ceļus, uzrādot nomas līgumus ar zemes īpašniekiem un termiņu, kad atbērtne tiks likvidēta un saskaņojumu ar pašvaldību par būvmateriālu piegādes ceļiem;

50. Skaidrojošā aprakstā raksturojami vispārējie un speciālie būvniecības apstākļi, iespējamie sarežģījumi un īpatnības, norādāms pamatojums būvdarbu kopējam ilgums, kā arī norādāmi svarīgākie vides aizsardzības pasākumi un ieteikumi kvalitātes kontroles nodrošināšanai un organizēšanai būvlaukumā;

51. Būvdarbu plānu izstrādā atsevišķiem būvniecības posmiem un tajā atzīmē jaunceļamās, esošās un nojaucamās būves, pagaidu būves, pastāvīgos un pagaidu ceļus, būvmašīnu, arī montāžas celtņu izvietojumu un pārvietošanās ceļus, reperus un piesaistu asu nostiprināšanas vietas, inženiertīklus (elektroenerģijas un citu resursu inženiertīklus), norādot tiem pastāvīgās un pagaidu pieslēgšanās vietas, kā arī materiālu un konstrukciju nokraušanas laukumus;

52. Izstrādājot darba organizācijas projektus ekspluatācijā esošas būves pārbūvei vai atjaunošanai, kas jāveic, nepārtraucot tās pamatfunkciju izpildi, darbu organizēšanas projektā papildus:

52.1. norāda kādi darbi un kādā secībā veicami, nepārtraucot būves pamatfunkciju, un kādi darbi, kādā secībā un kādos termiņos veicami paredzēto pamatfunkciju izpildes pārtraukumos;

52.2. būvdarbu plānos norāda būves, kuru funkcionēšana tiek pārtraukta uz laiku vai pilnīgi;

52.3. skaidrojošajā aprakstā norāda pasākumus, kas potenciāli nodrošinās netraucētu būves pamatfunkciju izpildi un būvdarbu veikšanu.

**6.3. Būvprojekta atkāpju no tehniskajām prasībām saskaņošana**

53. Ja kādas tehnisko vai īpašo noteikumu prasības nevar izpildīt, būvprojekta tehniskie risinājumi saskaņojami ar institūcijām, kuras noteikušas attiecīgās prasības. Atkāpes no tehniskajiem vai īpašajiem noteikumiem saskaņojamas laikus projektēšanas gaitā. Atzīmi par saskaņojumu izdara uz būvprojekta plāna vai atbilstoši izmaina tehniskos vai īpašos noteikumus.

54. Ja būvniecību regulējošo normatīvo aktus tehniskās prasības nevar izpildīt, Būvniecības likuma 9. panta trešās daļas noteiktajos gadījumos tās pieļaujams saskaņot ar attiecīgajām valsts un pašvaldību institūcijām. Saskaņošanas veicama būvatļaujas projektēšanas nosacījumu laikā. Atzīmi par saskaņojumu izdara uz būvprojekta plāna.

**6.4. Būvprojekta ekspertīze**

55. Trešās grupas būves būvprojektam, izņemot nojaukšanas būvprojektam, ekspertīzi veic visam būvprojektam.

56. Ja risināmi strīdus jautājumi starp būvniecības dalībniekiem par būvprojekta atbilstību normatīvajiem aktiem un tehniskajos vai īpašajos noteikumos noteiktajām prasībām, būvprojekta ekspertīze veicama par tām būvprojekta daļām vai sadaļām, par kurām būvniecības dalībniekiem pastāv strīds.

57. Būvprojekta ekspertīzes atzinumu pasūtītājs pievieno būvprojekta dokumentācijai.

**6.5. Būvprojekta saskaņošana un izskatīšana**

58. Izstrādāto būvprojektu saskaņo pasūtītājs un citas personas atbilstoši projektēšanas nosacījumiem.

59. Izstrādātā būvprojekta oriģinālu trijos eksemplāros (ar atbildīgā būvprojekta izstrādātāja un pasūtītāja oriģināliem parakstiem un saskaņojumiem uz būvobjekta ģenerālplāna rasējuma lapas), bet Būvniecības likuma 6.1 panta pirmās daļas 1. punktā minētajos gadījumos – četros eksemplāros, un, ja nepieciešams ar būvprojekta ekspertīzes atzinumu, iesniedz būvvaldē būvatļaujas projektēšanas nosacījumu izpildes termiņa laikā. Viens eksemplārs tiek glabāts būvvaldē, pa vienam eksemplāram pie pasūtītāja un būvprojekta izstrādātāja vai atbildīgā būvspeciālista attiecīgajā projektēšanas jomā. Noteiktais dokumentu eksemplāru skaits neattiecas, ja dokuments ir sagatavots un iesniegts elektroniski.

60. Būvvalde izvērtē izstrādātā būvprojekta atbilstību būvatļaujā ietvertajiem projektēšanas nosacījumiem un normatīvajiem aktiem.

61. Ja izpildīti visi projektēšanas nosacījumi, būvvalde Būvniecības likuma 12. panta piektajā daļā noteiktajā termiņā izdari atzīmi būvatļaujā par projektēšanas nosacījumu izpildi. Pēc atzīmes veikšanas būvatļaujā būvprojekta viens eksemplārs glabājas būvvaldē.

62. Ja būvvalde konstatē, ka nav izpildīti visi projektēšanas nosacījumi vai nav saņemti visi nepieciešamie saskaņojumi vai atļaujas, tā uzdod pasūtītājam pārstrādāt būvprojektu vai saņemt iztrūkstošos saskaņojumus vai atļaujas. Izskatītā būvprojekta viens eksemplārs glabājas būvvaldē.

63. Pēc būvvaldes konstatēto trūkumu novēršanas pasūtītājs atkārtoti iesniedz būvprojektu izvērtēšanai būvvaldei būvatļaujas projektēšanas nosacījumu izpildes termiņa laikā.

64. Pēc būvatļaujā ietverto projektēšanas nosacījumu izpildīšanas, pasūtītājs iesniedz būvvaldē būvdarbu uzsākšanai nepieciešamos dokumentus.

**7. Būvdarbi**

**7.1. Būvatļaujas būvdarbu uzsākšanas nosacījumu izpilde un būvdarbu veikšanas termiņš**

65. Izpildot būvatļaujā iekļautos būvdarbu uzsākšanas nosacījumus un pasūtītājam iesniedzot tajā norādītos dokumentus, būvvalde Būvniecības likuma 12. panta piektajā daļā noteiktajā termiņā:

65.1. izdari atzīmi būvatļaujā par būvdarbu uzsākšanas nosacījumu izpildi;

65.2. būvatļaujā norāda pasūtītāja pieprasīto būvdarbu veikšanas ilgumu, bet ne vairāk par būvdarbu veicēja civiltiesiskās atbildības obligātās apdrošināšanas termiņu, izņemot, ja būvdarbu veicēja apdrošināšanas līgums ir noslēgts uz gadu par visiem tā veicamajiem būvobjektiem;

65.3. būvatļaujā norāda maksimālo būvdarbu veikšanas ilgumu, atbilstoši vispārīgajos būvnoteikumos noteiktajam, līdz kuram iespējams pagarināt būvatļauju (būvdarbu veikšanu), un līdz kuram būve nododama ekspluatācijā;

65.4. būvatļaujai pievieno būvatļaujas pielikumu (7. pielikums), kurā norāda būvdarbu veicēju un pieaicinātos būvspeciālistus.

66. Būvdarbu veicējs vai pieaicinātais būvspeciālists var mainīties būvdarbu laikā, ja par to informē būvvaldi un iesniedz jaunā būvdarbu veicēja civiltiesiskās atbildības obligātās apdrošināšanas polises kopiju vai jaunā būvspeciālista saistību rakstu un jaunā būvspeciālista profesionālās civiltiesiskās atbildības apdrošināšanas polises kopiju. Jaunais būvdarbu veicējs vai jaunais pieaicinātais būvspeciālists ir tiesīgs uzsāk pienākumu izpildi būvlaukumā ar jauna būvatļaujas pielikuma (7. pielikums) izdošanas brīdi.

67. Būvvalde var pagarināt būvdarbu veikšanas ilgumu pēc šo noteikumu 69. vai 70. punktā minēto nosacījumu izpildes.

68. Ja būve, kurai veikts ietekmes uz vidi novērtējums atbilstoši likumam „Par ietekmes uz vidi novērtējumu”, nav nodota ekspluatācijā noteiktajā termiņā, pasūtītājam likumā „Par ietekmes uz vidi novērtējumu” noteiktajā kārtībā jāveic sākotnējais ietekmes uz vidi izvērtējums, ja ir mainījušies faktiskie un tiesiskie apstākļi, uz kuru pamata tika uzsākta būvniecība. Ja ir mainījušies faktiskie vai tiesiskie apstākļi, būvvalde var pieņemt lēmumu par neatbilstošas būves nojaukšanu.

69. Ja saskaņā ar šo noteikumu 68. punktu ir veikta atkārtota būvniecības ieceres izvērtēšana, būvatļauju (būvdarbu veikšanu) pagarina uz būvvaldes noteikto laiku, bet ne ilgāk kā uz trīs gadiem, ja būvvaldē iesniegts izpildmērījuma plāns par būves novietnes pārbaudi un ja būvvaldē ir iesniegta attiecīgā būvdarbu veicēja atbilstoša civiltiesiskās atbildības obligātās apdrošināšanas polises kopija. Ja būve minētajā termiņā netiek nodota ekspluatācijā, un ir mainījušies faktiskie vai tiesiskie apstākļi, uz kuru pamata tika uzsākta būvniecība, būvvalde var pieņem lēmumu par neatbilstošas būves nojaukšanu.

70. Ja būve, kurai nav veikts ietekmes uz vidi novērtējums atbilstoši likumam „Par ietekmes uz vidi novērtējumu”, vai tās kārta (ja būvi paredzēts īstenot pa būves kārtām) nav nodota ekspluatācijā noteiktajā termiņā, būvatļauju (būvdarbu veikšanu) pagarina uz pasūtītāja pieprasīto laiku, bet ne vairāk par būvdarbu veicēja civiltiesiskās atbildības obligātās apdrošināšanas termiņu (izņemot, ja būvdarbu veicēja apdrošināšanas līgums ir noslēgts uz gadu par visiem tā veicamajiem būvobjektiem), ja būvvaldē iesniegts izpildmērījuma plāns par būves novietnes pārbaudi.

71. Paskaidrojuma raksta akcepta spēkā esamības termiņš ir noteikts vispārīgajos būvnoteikumos un tas skaitāms no lēmuma par būvniecības ieceres akceptu pieņemšanas brīža, bet paskaidrojuma raksta būves konservācijai gadījumā – būves konservācijas realizācijas termiņu nosaka ievērojot pašvaldības lēmumā par būves konservāciju norādīto.

**7.2. Būvdarbu sagatavošana**

72. Būvdarbu, kuru veikšanai nepieciešama būvatļauja, sagatavošana uzsākama tikai pēc tam, kad saņemtā būvatļauja kļuvusi neapstrīdama un izpildīti būvatļaujā ietvertie nosacījumi.

73. Būvdarbu sagatavošanu un būvdarbus veic būvdarbu veicējs.

74. Paskaidrojuma rakstā paredzētos būvdarbus var veikt būvētājs bez pastāvīgas prakses tiesībām arhitektūras vai būvniecības jomā. Būvētājam nav nepieciešams būvdarbu žurnāls un viņš uzņemas būvdarbu veicēja un atbildīgā būvdarbu vadītāja pienākumus.

75. Pasūtītāja un būvdarbu veicēja savstarpējās saistības nosaka atbilstoši šiem noteikumiem, Latvijas būvnormatīviem un citiem normatīvajiem aktiem noslēgtais būvdarbu līgums, kurā minēti arī būvdarbu sagatavošanas darbi.

76. Pasūtītājs saņem ar būvdarbu veikšanu saistītās atļaujas un pirms būvdarbu uzsākšanas:

76.1. izsniedz būvvaldes akceptēta paskaidrojuma raksta kopiju vai būvatļaujas kopiju ar atzīmi par būvdarbu uzsākšanai izvirzīto nosacījumu izpildi un būvprojektu būvdarbu veicējam;

76.2. norīko vienu vai vairākus darba aizsardzības koordinatorus, ja būvdarbus veiks vairāk nekā viens būvdarbu veicējs, atbilstoši normatīvajiem aktiem darba aizsardzību jomā.

77. Būvdarbu veicējs nodarbina vienu vai vairākus darba aizsardzības speciālistus vai piesaista kompetento speciālistu vai institūciju, atbilstoši normatīvajiem aktiem darba aizsardzību jomā.

78. Ja būvdarbu veicējs noslēdzis būvdarbu līgumus ar atsevišķu būvdarbu veicējiem, viņš izsniedz būvatļaujas kopiju katram atsevišķu būvdarbu veicējam.

79. Būvdarbu sagatavošanas procesā veicami nepieciešamie organizatoriskie pasākumi, lai nodrošinātu būvdarbu sekmīgu norisi un visu būvdarbu dalībnieku saskaņotu darbību.

80. Būvdarbu veicējs, saņemot būvprojektu, pārliecinās par papildus detalizētāku rasējumu nepieciešamību. Detalizētākus rasējumus var izstrādāt arī būvdarbu gaitā un tie saskaņojami ar būvprojekta izstrādātāju un pasūtītāju.

81. Pēc galveno būvašu nospraušanas, neuzsākot būvdarbus, būvdarbu veicējs veic visus būvniecības ieceres teritorijas aizsardzības darbus pret nelabvēlīgām dabas un ģeoloģiskām parādībām (piemēram, applūšanu, noslīdeņiem), kas paredzēti šo noteikumu 85. punktā minētajā darbu veikšanas projektā.

82. Pirms būvdarbu uzsākšanas esošās apbūves apstākļos būvdarbu veicējs iezīmē un norobežo bīstamās zonas, nosprauž esošo pazemes inženiertīklu un citu būvju asis vai iezīmē to robežas, kā arī nodrošina transportam un gājējiem drošu pārvietošanos un pieeju esošajām ēkām un infrastruktūras objektiem. Minētie pasākumi darbu veikšanas būvprojektā saskaņojami ar skarto inženiertīklu un ēku īpašniekiem.

**7.3. Būvdarbu veikšanas dokumentācija**

83. Ja būvdarbu laikā rodas nepieciešamība paredzēt citādus risinājumus, nekā tas paredzēts būvprojektā, to īstenošana pieļaujama pēc būvprojekta izmaiņu veikšanas Būvniecības likuma un vispārīgajos būvnoteikumos noteiktajos gadījumos.

84. Būvdarbi organizējami un veicami saskaņā ar paskaidrojuma rakstu vai būvprojektu un tā sastāvā esošo darbu organizēšanas projektu, kā arī darbu veikšanas projektu.

85. Darbu veikšanas projektu, pamatojoties uz izstrādāto būvprojektu, izstrādā būvdarbu veicējs, bet atsevišķiem un speciāliem darbu veidiem – atsevišķu būvdarbu veicēji. Trešās grupas būvēm darbu veikšanas projektu izstrādā obligāti, bet otrās grupas būvēm, ja to pieprasa pasūtītājs vai būvvalde. Darbu veikšanas projekta sastāvu nosaka saskaņā ar par normatīvajiem aktiem par darbu veikšanas projektu, bet projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

86. Atkarībā no būvdarbu apjoma un paredzētā būvdarbu ilguma darbu veikšanas projektu izstrādā visai būvei vai būvdarbu ciklam (piemēram, pazemes ciklam, virszemes ciklam, būvdarbu sagatavošanas ciklam, būves sekcijai, laidumam, stāvam).

87. Izstrādājot darbu veikšanas projektu esošajām būvēm, ievēro to īpašnieku prasības un situāciju būvobjektā.

88. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju. Pamatojoties uz būvkomersanta vadītāja izdotu pilnvarojumu, darbu veikšanas projektu apstiprina atsevišķu būvdarbu veicēja būvspeciālists (amatpersona). Darbu veikšanas projekts saskaņojams arī ar būvprojekta izstrādātāju un pasūtītāju.

89. Darbu veikšanas projekts nododams atbildīgajam būvdarbu vadītājam pirms būvprojektā paredzēto būvdarbu uzsākšanas.

90. Darbu veikšanas projekts ir pieejams būvlaukumā strādājošajiem būvspeciālistiem un kontrolējošām institūcijām.

91. Ierakstus katru darba dienu būvdarbu žurnālā veic būvdarbu vadītājs un tiem ir jāraksturo faktiskā situācija būvlaukumā. Būvuzrauga un autoruzrauga izteiktie iebildumi vai norādījumi būvdarbu žurnālā ir uzskatāmi par izpildītiem, ja būvuzraugs vai autoruzraugs veicis attiecīgu atzīmi būvdarbu žurnālā. Ierakstus būvdarbu žurnālā veic arī atsevišķu būvdarbu veicēju būvdarbu vadītāji par saviem veiktajiem darbiem.

**7.4. Būvdarbu veikšana un kvalitātes kontrole**

92. Par darba aizsardzību būvlaukumā savas kompetences ietvaros ir atbildīgs būvdarbu veicēja atbildīgais būvdarbu vadītājs, bet par atsevišķiem darbu veidiem – atsevišķu būvdarbu veicēju būvdarbu vadītāji. Būvdarbu vadītāji ievēro darba aizsardzības koordinatora norādījumus.

93. Autotransporta un pašgājēju mehānismu kustību būvlaukumā organizē saskaņā ar darbu veikšanas projektu, būvnormatīviem un ceļu satiksmes noteikumiem.

94. Par būvdarbu kvalitāti ir atbildīgs būvdarbu veicējs. Būvdarbu kvalitāte nedrīkst būt zemāka par normatīvajos aktos vai būvdarbu līgumā noteiktajiem būvdarbu kvalitātes rādītājiem.

95. Būvdarbu kvalitātes kontroles sistēmu katrs būvdarbu veicējs izstrādā atbilstoši savam profilam, veicamo darbu veidam un apjomam. Būvdarbu kvalitātes kontrole ietver:

95.1. būvdarbu veikšanas dokumentācijas un būvizstrādājumu (materiālu, izstrādājumu un konstrukciju, ierīču, mehānismu un līdzīgu iekārtu) sākotnējo kontroli;

95.2. atsevišķu darba operāciju vai darba procesa tehnoloģisko kontroli;

95.3. pabeigtā (nododamā) darba veida vai būvdarbu cikla (konstrukciju elementa) noslēguma kontroli.

96. Pabeigtās nozīmīgās konstrukcijas un segtos darbus pieņem ar pieņemšanas aktu (8. un 9. pielikums). Nav pieļaujama būvdarbu turpināšana, ja pasūtītāja vai būvuzraugs, ja būvniecībai tiek veikta būvuzraudzība, un būvdarbu veicēja pārstāvji nav sastādījuši un darbu izpildes vietā parakstījuši segto darbu pieņemšanas aktu.

97. Ja būvdarbu gaitā veidojas pārtraukums, kura laikā iespējami ar aktu pieņemto segto darbu vai nozīmīgo konstrukciju bojājumi, pirms būvdarbu atsākšanas veicama atkārtota iepriekš veikto segto darbu vai nozīmīgo konstrukciju kvalitātes pārbaude un sastādāms pārbaudes akts, kurā norāda informāciju par pārbaudītajiem segtajiem darbiem vai nozīmīgajām konstrukcijām, pārbaudītājiem, pārbaudes laiku un vietu un slēdzienu par pārbaudītajiem segtajiem darbiem.

98. Pasūtītājs būvdarbu kvalitātes kontrolei vispārīgajos būvnoteikumos noteiktajos gadījumos pieaicina būvuzraugu.

99. Pasūtītājs pieaicina būvprojekta izstrādātāju autoruzraudzības veikšanai vispārīgajos būvnoteikumos noteiktajos gadījumos.

**7.5. Vides aizsardzības nosacījumi**

100. Būvdarbi organizējami un veicami tā, lai kaitējums videi būtu iespējami mazāks. Vides un dabas resursu aizsardzības, sanitārajās un drošības aizsargjoslās būvdarbi organizējami un veicami, ievērojot tiesību aktos noteiktos ierobežojumus un prasības. Dabas resursu patēriņam jābūt ekonomiski un sociāli pamatotam.

101. Veicot būves atjaunošanu, pārbūvēšanu vai nojaukšanu, ja iespējams, veic būvniecībā radušos atkritumu pārstrādi un reģenerāciju. Visus būvniecībā radušos atkritumus, kas klasificējami kā bīstamie atkritumi, apsaimnieko atbilstoši normatīvajos aktos par bīstamo atkritumu apsaimniekošanu noteiktām prasībām.

102. Pirms zemes darbu uzsākšanas noņemama derīgā augsnes kārta un nebojāta uzglabājama tālākai izmantošanai, ja tiek ierīkoti aizsargdambji, polderu sūkņu stacijas un dīķi.

103. Būvdarbu veikšanas procesā nav pieļaujama būvprojektā neparedzētu stādījumu ierīkošana, kā arī saglabājamo koku bojāšana. Koku aizsardzības pasākumi paredzami darbu veikšanas projektā.

104. Ja būvlaukumā radušos rūpniecisko un sadzīves notekūdeņu piesārņojuma pakāpe ir lielāka, nekā noteikts normatīvajos rādītājos, pirms ievadīšanas kanalizācijas tīklā tos attīra atbilstoši normatīvajiem aktiem piesārņojuma novēršanas jomā.

105. Nav pieļaujama ūdens (arī attīrīta) neorganizēta novadīšana no būvlaukuma. Ūdens novadīšanas veids un uztveršanas veids jāparedz darbu veikšanas projektā.

106. Urbšanas darbu procesā, sasniedzot ūdens horizontu, veicami pasākumi pazemes ūdeņu nelietderīgas izplūšanas, ūdens horizontu piesārņošanas un sajaukšanās novēršanai.

107. Veicot grunts pastiprināšanu, novēršama pazemes ūdeņu un atklāto ūdenstilpju piesārņošana. Nepieciešamie pasākumi jāparedz darbu veikšanas projektā.

108. Hidrotehnisko būvju un regulēto ūdensnoteku atjaunošanas vai pārbūves rezultātā iegūto grunts materiālu drīkst izmantot šo būvju būvniecībā.

**7.6. Būves konservācija būvdarbu pārtraukšanas vai apturēšanas gadījumā**

109. Būves konservāciju veic, ja būvdarbu pārtraukšanas vai apturēšanas rezultātā var rasties bīstamība videi vai cilvēku dzīvībai vai veselībai, vai var rasties bīstami bojājumi konstrukcijās.

110. Šo noteikumu 109. punktā noteiktajā gadījumā pirms būvdarbu pārtraukšanas pasūtītājs iesniedz saskaņošanai būvvaldē būves konservācijas darbu veikšanas projektu.

111. Būves konservācijas darbu veikšanas projektā norāda:

111.1. nepieciešamo pabeidzamo darbu sarakstu;

111.2. risinājumus būvkonstrukciju noturības zudumu un būves elementu turpmākās bojāšanās novēršanai;

111.3. risinājumus bīstamības cilvēku dzīvībai un veselībai vai videi novēršanai;

111.4. būves konservācijas darbu veikšanas kalendāro plānu.

112. Ja iestāde, kas nav būvvalde, atbilstoši savai kompetencei ir apturējusi būvdarbus, tad iestāde par to nekavējotiespaziņo būvvaldei.

113. Būvvalde 14 dienu laikā no šo noteikumu 110. un 112. punktā noteiktās informācijas saņemšanas par būvdarbu pārtraukšanu vai apturēšanu, veic objekta apsekošanu, izņemot gadījumu, kad būvdarbus apturējis birojs, un pieņem lēmumu par atļauju pārtraukt būvdarbus, saskaņo būves konservācijas darbu veikšanas projektu vai nepieciešamības gadījumā pieņem lēmumu par būves konservāciju.

114. Ja pēc objekta apsekošanas konstatēta būves konservācijas nepieciešamība un pasūtītājs nav iesniedzis būvvaldē būves konservācijas darbu veikšanas projektu, būvvalde lēmumā par būves konservāciju norāda:

114.1. būves konservācijas iemeslus;

114.2. būves konservācijas nosacījumus (arī pasākumus, kas veicami, lai nodrošinātu būves un tās konstrukciju drošību, stabilitāti un neaizskaramību, kā arī būves konservācijas darbu veikšanas projekta apjomu, ja tas ir nepieciešams);

114.3. termiņu būves konservācijas darbu veikšanas projekta iesniegšanai.

115. Būvvalde 14 dienu laikā no būves konservācijas darbu veikšanas projekta saņemšanas dienas, izvērtējot tā atbilstību normatīvo aktu prasībām, saskaņo to vai pieņem lēmumu, kurā norāda konstatētos trūkumus un šo trūkumu novēršanas termiņu.

116. Pēc šo noteikumu 115. punktā minētā lēmuma izpildes pasūtītājs atkārtoti vēršas būvvaldē.

117. Veicot būves konservācijas darbus uz tiem attiecināmas būvdarbu veikšanas prasības, tai skaitā prasība par būvdarbu veicēja civiltiesiskās atbildības apdrošināšanu. Būvdarbu veicēja civiltiesiskā atbildība apdrošināma uz visu konservācijas darbu realizēšanas laiku.

118. Būvdarbi ir uzskatāmi par pārtrauktiem ar brīdi, kad būvvalde ir pieņēmusi lēmumu par atļauju apturēt būvdarbus vai kad pasūtītājs ir pabeidzis būves konservācijas darbus atbilstoši būvvaldes saskaņotajam būves konservācijas darbu veikšanas projektam.

119. Ja pasūtītājs neizpilda šo noteikumu prasības, pašvaldība ir tiesīga, iepriekš brīdinot pasūtītāju, veikt būves konservācijas darbus. Visus ar būves konservāciju saistītos izdevumus sedz pasūtītājs.

120. Ja pēc būvdarbu pārtraukšanas vēlākā laika periodā, būvvalde konstatē, ka būve var radīt bīstamību videi vai cilvēku dzīvībai vai veselībai, vai tai ir bīstami bojātas konstrukcijas, būvvalde pieņem lēmumu par būves konservāciju šīs nodaļas noteiktajā kārtībā.

121. Ja pēc būvdarbu apturēšanas, būvvalde konstatē, ka nepieciešama būves konservācija, būvvalde pieņem lēmumu par būves konservāciju šīs nodaļas noteiktajā kārtībā.

**8. Pieņemšana ekspluatācijā un nojaukšanas darbu pieņemšana**

**8.1. Pirmās grupas būves pieņemšana ekspluatācijā un nojaukšanas darbu pieņemšana**

122. Būvvalde pieņem pirmās grupas būves būvdarbu pabeigšanu vai tās nojaukšanu, ja būvdarbi veikti atbilstoši paskaidrojuma rakstam un normatīvajiem aktiem.

123. Pabeidzot būvdarbus, pasūtītājs iesniedz būvvaldē aizpildītu paskaidrojuma raksta II. daļu un būves izpildmērījuma plānu vai būvlaukuma izpildmērījuma plānu, būves nojaukšanas gadījumā.

124. Paskaidrojuma rakstā norāda ar pasūtītāju saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus, kas atklājušies pēc būves nodošanas. Minimālais būvdarbu garantijas termiņš pēc būvvaldes atzīmes veikšanas paskaidrojuma rakstā ir divi gadi.

125. Būvvalde piecu darba dienu laikā no šo noteikumu 123. punktā minēto dokumentu saņemšanas dienas veic būvobjekta apsekošanu un pārliecinās, ka būvdarbi veikti atbilstoši paskaidrojuma rakstam un normatīvajiem aktiem, par to veicot atzīmi paskaidrojuma rakstā un, ja veikta būves nojaukšana, izdot izziņu par būves neesību (10. pielikums).

126. Pasūtītājs 30 dienu laikā no atzīmes veikšanas paskaidrojuma rakstā par būvniecības ieceres realizācijas pabeigšanu nosūta valsts sabiedrības ar ierobežotu atbildību „Zemkopības ministrijas nekustamie īpašumi” reģionālajai meliorācijas nodaļai šo noteikumu 123. punktā minētā izpildmērījuma plāna kopiju.

127. Ja veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, būvvalde lēmumā par konstatētajām atkāpēm norāda konstatētās atkāpes no paskaidrojuma raksta vai būvniecību reglamentējošajiem normatīvajiem aktiem un šo atkāpju novēršanas termiņu.

128. Pēc šo noteikumu 127. [punktā](http://likumi.lv/doc.php?id=87702#p18) minētajā lēmumā norādīto atkāpju novēršanas pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā.

**8.2. Otrās un trešās grupas būves pieņemšana ekspluatācijā un nojaukšanas darbu pieņemšana**

129. Pirms būves pieņemšanas ekspluatācijā vai nojaukšanas pieņemšanas ierosināšanas, būvei vai būvlaukumam būvdarbu veicējs veic izpildmērījumu.

130. Pēc pasūtītāja rakstiska pieprasījuma institūcijas, kuras ir izdevušas tehniskos noteikumus, pārbauda un 14 dienu laikā no iesnieguma saņemšanas dienas atbilstoši kompetencei sniedz atzinumu par būves gatavību ekspluatācijai vai būves nojaukšanu, tās atbilstību tehniskajiem noteikumiem un normatīvo aktu prasībām.

131. Valsts kultūras pieminekļu aizsardzības inspekcijas atzinums ir nepieciešams, ja tas noteikts nekustamā valsts aizsargājamā kultūras pieminekļa pārveidošanas atļaujā, bet Veselības inspekcijas atzinums ir nepieciešams, ja nododamajai būvei normatīvajos aktos ir noteiktas obligātās higiēnas prasības.

132. Ierosinot būves pieņemšanu ekspluatācijā vai nojaukšanas pieņemšanu, pasūtītājs būvvaldē vai Būvniecības likuma 6.1 panta pirmās daļas 1. punktā minētajos gadījumos – birojā iesniedz šādus dokumentus:

132.1. apliecinājumu par būves gatavību ekspluatācijai vai būves nojaukšanu (11. pielikums);

132.2. būvprojekta izmainītās daļas, kuras būvdarbu veikšanas laikā pieļaujams veikt saskaņā ar vispārīgajos būvnoteikumos noteikto;

132.3. būves novietnes izpildmērījuma plānu ar reljefa un būvju augstumu atzīmēm, izņemot būves nojaukšanas gadījumā;

132.4. būvlaukuma izpildmērījuma plānu, būves nojaukšanas gadījumā;

132.5. aktuālu kadastrālās uzmērīšanas lietu, ja attiecīgā būve atbilstoši normatīviem aktiem tiek kadastrāli uzmērīta;

132.6. šo noteikumu 130. un 131. punktā noteikto institūciju atzinumus;

132.7. nozīmīgo konstrukciju un segto darbu pieņemšanas aktus, izņemot būves nojaukšanas gadījumā;

132.8. būvdarbu žurnālu;

132.9. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstību apliecinošu dokumentāciju, izņemot būves nojaukšanas gadījumā;

132.10. iebūvēto būvizstrādājumu atbilstību apliecinošu dokumentāciju;

132.11. autoruzraudzības žurnālu, ja būvdarbu laikā ir veikta autoruzraudzība normatīvajos aktos noteiktajā kārtībā;

132.12. būvprojekta izstrādātāja atzinumu par veikto būvdarbu atbilstību būvprojektam, ja nav veikta autoruzraudzība;

132.13. būvuzrauga pārskatu par būvuzraudzības plāna izpildi, ja būvdarbu laikā ir veikta būvuzraudzība normatīvajos aktos noteiktajā;

132.14. sertificēta mērnieka atzinumu par ūdens līmeņa mērīšanas iekārtu (mērlatu) piesaisti Baltijas 1977. gada augstumu sistēmai, ja būvē ar ūdens līmeņa regulēšanu saistītu hidrotehnisko būvi.

133. Šo noteikumu 132.1., 132.2., 132.3., 132.4., 132.6., 132.12., 132.13. un 132.14. apakšpunktā minēto dokumentu kopijas pasūtītājs nodod glabāšanā būvvaldes vai biroja arhīvā.

134. Šo noteikumu 132.2., 132.3., 132.4. un 132.9. apakšpunktā minēto dokumentu kopijas pasūtītājs 30 dienu laikā nodod valsts sabiedrības ar ierobežotu atbildību „Zemkopības ministrijas nekustamie īpašumi” reģionālajā meliorācijas nodaļā glabāšanai, meliorācijas sistēmas būves būvniecības gadījumā.

135. Būvdarbus pieņem būvvalde vai birojs. Birojs pieņemšanas darbā pieaicina būvvaldes amatpersonu, ja būvvalde ir izteikusi vēlmi tajā piedalīties. Pieaicinātā būvvaldes amatpersona paraksta aktu par būves pieņemšanu ekspluatācijā.

136. Pasūtītājs, pieaicinot būvdarbu veicēju vai tā pilnvarotu pārstāvi, uzrāda būvvaldei vai birojam būvi vai būvlaukumu.

137. Būvvaldes vai biroja uzdevums ir novērtēt būves gatavību ekspluatācijai vai būves nojaukšanas un teritorijas sakārtošanas darbus, pamatojoties uz būvvaldē vai birojā iesniegtajiem šo noteikumu 132. punktā minētajiem dokumentiem, kā arī atbilstību normatīvajiem aktiem būvniecības jomā un būvprojektam.

138. Būvvaldei vai birojam ir tiesības pie būves pieņemšanas vai nojaukšanas pieņemšanas pieaicināt būvuzraugu un būvprojekta izstrādātāju. Pieaicinātais būvuzraugs vai būvprojekta izstrādātājs paraksta aktu par būves pieņemšanu ekspluatācijā vai nojaukšanas pieņemšanu.

139. Būvvalde vai birojs nav tiesīgs pieņemt būvi ekspluatācijā vai būves nojaukšanu, ja kāda no šo noteikumu 130. vai 131. punktā minētajām institūcijām nav sniegusi pozitīvu atzinumu par būves gatavību pieņemšanai ekspluatācijā vai būves nojaukšanu.

140. Būves kārtu var pieņemt ekspluatācijā, ja tās būvdarbi ir pilnīgi pabeigti un ir veikti visi attiecīgajai būves kārtai paredzētie ugunsdrošības, darba aizsardzības un vides aizsardzības pasākumi, kā arī izdarīts viss projektā paredzētais, lai nodrošinātu vides pieejamību.

141. Novietojamas, pārbūvējamas un atjaunojamas būves inženiertīklus, par kuru izbūvi izsniegta ar attiecīgo būvi vienota būvatļauja, atļauts pievienot ekspluatācijā esošiem inženiertīkliem un uzsākt to ekspluatāciju, pirms saņemts akts par būves pieņemšanu ekspluatācijā (turpmāk – akts) (12. pielikums), ja par attiecīgo inženiertīklu gatavību pieņemšanai ekspluatācijā atbilstoši būvprojektam un izpilddokumentācijai ir parakstīti šo noteikumu 131. punktā minētie atzinumi.

142. Jaunas būvniecības, pārbūves vai atjaunošanas gadījumā būves izmantošana pirms pieņemšanas ekspluatācijā ir atļauta, ja darbu organizācijas projektā iekļauts izvērtējums par būves izmantošanas pieļaujamību būvdarbu laikā un izmantošanas nosacījumi.

143. Būvvalde vai birojs 14 dienu laikā no apliecinājuma par būves gatavību ekspluatācijai vai nojaukšanu saņemšanas dienas, saskaņojot ar pasūtītāju būves vai būvlaukuma uzrādīšanas termiņu, ar aktu pieņem veiktos būvdarbus vai, ja veikta būves nojaukšana, izdot izziņu par būves neesību vai pieņem lēmumu par konstatētajām atkāpēm.

144. Akta ciparu kodā ir šādas 14 zīmes:

144.1. pirmās divas zīmes – attiecīgā gada skaitļa pēdējie divi cipari;

144.2. nākamās piecas zīmes – akta reģistrācijas numurs, kas līdz piecām zīmēm papildināts ar nullēm no kreisās puses;

144.3. pēdējās septiņas zīmes – būves teritoriālais kods saskaņā ar Administratīvo teritoriju un teritoriālo vienību klasifikatoru.

149. Aktā norāda ar pasūtītāja un būvdarbu veicēja saskaņotu termiņu, kurā pasūtītājs var prasīt, lai būvdarbu veicējs par saviem līdzekļiem novērš būvdarbu defektus (trūkumus), kas atklājušies pēc būvdarbu pieņemšanas. Minētais termiņš, skaitot no akta parakstīšanas, nedrīkst būt mazāks par:

149.1. diviem gadiem otrās grupas būvei;

149.2. trīs gadiem trešās grupas būvei.

150. Aktu sastāda četros eksemplāros. Ja inženierbūvi pieņem ekspluatācijā birojs, tad aktu sastāda piecos eksemplāros. Divus eksemplārus izsniedz pasūtītājam, pa vienam eksemplāram glabājas būvvaldes arhīvā un birojā. Vienu eksemplāru būvvalde vai birojs 30 dienu laikā iesniedz valsts sabiedrības ar ierobežotu atbildību „Zemkopības ministrijas nekustamie īpašumi” reģionālajā meliorācijas nodaļā. Noteiktais dokumentu eksemplāru skaits neattiecas, ja dokuments ir sagatavots elektroniski.

151. Ja, pamatojoties uz vienu būvprojektu un būvatļauju, ekspluatācijā tiek pieņemtas vairākas būves, akta sesto sadaļu „Būves tehniski ekonomiskie rādītāji” aizpilda katrai būvei atsevišķi.

152. Ja būvprojektā paredzēts labiekārtot teritoriju un tas nav veikts, būvvalde var pieņemt būvi ekspluatācijā vai būves nojaukšanas darbus nosakot, ka teritorijas labiekārtošanas darbu pabeigšana atliekama uz laiku līdz 10 mēnešiem, bet ne ilgāk par nākama gada 1. jūniju.

153. Saskaņā ar šo noteikumu 152. punktu noteiktos atliktos būvdarbus un to pabeigšanas termiņus ieraksta aktā vai izziņā par būves neesību. Aktā vai izziņā par būves neesību minēto atlikto būvdarbu pabeigšanu noteiktajos termiņos kontrolē būvinspektors.

154. Būve ir uzskatāma par pieņemtu ekspluatācijā ar akta parakstīšanu.

155. Būve uzskatāma par nojauktu ar izziņas par būves neesību parakstīšanu.

156. Ja veiktie būvdarbi neatbilst akceptētajai iecerei vai būvniecību reglamentējošajiem normatīvajiem aktiem, būvvalde lēmumā par konstatētajām atkāpēm norāda konstatētās atkāpes no būvatļaujas vai būvniecību reglamentējošajiem normatīvajiem aktiem un šo atkāpju novēršanas termiņu.

157. Pēc šo noteikumu 156. [punktā](http://likumi.lv/doc.php?id=87702#p18) minētajā lēmumā norādīto atkāpju novēršanas pasūtītājs atkārtoti vēršas būvvaldē vai birojā. Ja pasūtītājs ir novērsis lēmumā norādīto, būvvalde vai birojs ar aktu pieņem būvi ekspluatācijā vai izdot izziņu par inženierbūves neesību.

**8.3. Būves konservācijas darbu pabeigšana**

158. Pēc konservācijas darbu pabeigšanas, pasūtītājs informē būvvaldi par būvdarbu pabeigšanu, iesniedzot aizpildītu paskaidrojuma raksta būves konservācijai II. daļu. Trešās grupas būves konservācijas gadījumā papildus būvvaldē iesniedz būves tehniskās apsekošanas atzinumu.

159. Būvvalde piecu darba dienu laikā veic objekta apsekošanu un pārliecinās vai būvdarbi veikti atbilstoši būves konservācijas darbu veikšanas projektam un būvniecību reglamentējošajiem normatīvajiem aktiem, par to veicot atzīmi paskaidrojuma rakstā būves konservācijai.

160. Ja būvvalde konstatē, ka būvdarbi nav veikti atbilstoši būves konservācijas darbu veikšanas projektam vai būvniecību reglamentējošajiem normatīvajiem aktiem, tā pasūtītājam izdod lēmumu, kurā norāda konstatētās atkāpes no būves konservācijas darbu veikšanas projekta vai būvniecību reglamentējošajiem normatīvajiem aktiem, termiņus, kā arī citus nosacījumus konstatēto nepilnību novēršanai.

161. Pēc šo noteikumu 160. punktā minētā lēmuma izpildes pasūtītājs atkārtoti vēršas būvvaldē. Ja pasūtītājs ir novērsis lēmumā norādīto, būvvalde par to veic atzīmi paskaidrojuma rakstā būves konservācijai.

**9. Noslēguma jautājumi**

162. Noteikumi stājas spēkā 2014. gada 1. oktobrī.

163. Būvniecības likuma 6.1 panta pirmās daļas 1. punktā minētajos gadījumos būvdarbu kontroli un būves pieņemšanu šo noteikumu 8.2. nodaļas noteiktajā kārtībā veic sākot ar 2015. gada 1. jūliju birojs, bet līdz 2015. gada 30. jūnijam to veic būvvalde.

Ministru prezidente L. Straujuma

Ekonomikas ministrs V. Dombrovskis

Iesniedzējs:

Ekonomikas ministrs V. Dombrovskis

Vīza:

Valsts sekretārs M. Lazdovskis

27.08.2014.

Pētersons,

67027511, Valdis.Petersons@zm.gov.lv

Lazarevs,

67013035, Andris.Lazarevs@em.gov.lv